Vennaskond (ansambel)

Vennaskond on eesti furieristlik uusromantiline punkansambel. 1984. aastal Mustamäel asutatud ansamblilt on tänaseks ilmunud 34 albumit, 7 vinüülplaati ja 4 täispikka muusikafilmi.

1991. aasta algul läks ansambel kaheks aastaks Soome pagulusse, tegeles intensiivse loominguga ja tõusis pärast kodumaale naasmist kiiresti oma hittidega, nagu "Insener Garini hüperboloid", "Pille-Riin", "Kopenhaagen" jpt Eesti punkrokkmuusika tippu.

Bänd on andnud kontserte Indias, Saksamaal, Ameerika Ühendriikides, Prantsusmaal, Poolas, Rumeenias, Rootsis, Soomes, Lätis.

Vennaskond on ainus Eesti bänd, mis on esinenud legendaarses New Yorgi klubis CBGB, Vennaskonna muusikat on esitanud raadiojaamad üle maailma, sh Prantsusmaal (1996. aastal auhinnatud kui parim Ida-Euroopa bänd – Le Grand Prix Média), Indias ja Mongoolias.

2014. aastal tunnustati Vennaskonda elutöö eest nimelise tähega Eesti Rock'n'rolli Kuulsuste Kojas.

2019. aastal esitas ansambel Metallica 60 000-lise publiku ees kaveri Vennaskonna hitist "Insener Garini hüperboloid".

Vennaskonna liikmed Tõnu Trubetsky, Allan Vainola, Roy Strider ja Anti Pathique on saanud tuntuks ka kirjanikena.

Koosseis
Vennaskonna koosseis on muutunud pidevalt, sageli pole sama koosseis mänginud järjest isegi kaht kontserti. Ainult Tõnu Trubetsky on olnud ansambli koosseisus alates esimesest kontserdist, mis toimus 1984. aastal.

Praegune koosseis:
Tõnu Trubetsky – vokaal
Anti Pathique – basskitarr
Allan Vainola – kitarr
Roy Strider – kitarr, vokaal, akordion
Anneli Kadakas – löökriistad
Hedwig Allika – viiul

Ajalugu

1984–1989
Ansambli asutasid 1984. aastal Mustamäel laulja Tõnu Trubetsky ja kitarrist Teet Tibar. Grupi tõi lavale Irwin Art, kes oli pool aastat olnud ansambli Metallist mänedžer. Esimene kontsert toimus 23. oktoobril 1984 tollases Tallinna 49. Keskkoolis koosseisus Tõnu Trubetsky (laul), Teet Tibar (kitarr), Marco Rüütel (kitarr), Tarmo Kruusimäe (basskitarr), Andrus Lomp (trummid). Samal kontserdil esinesid veel näiteks Velikije Luki ja Metallist. Sellele koosseisule jäi see ainsaks kontserdiks. Teisel kontserdil detsembris Tartus mängis basskitarri Reet Nõgisto ja trumme Richard Nool. Need olid Vennaskonna ainsad kontserdid 1984. aastal.

Enne kolmandat kontserti 18. aprillil 1985 võeti teiseks kitarristiks Kalle Käo. Koosseis muutus sel ajal igal kontserdil. Juulis 1985 Türil toimunud kontserdil mängis esimest korda trumme Mait Re. Vennaskonnas mängis ta kuni 1988. aasta lõpuni, mõnel kontserdil ka kitarri. 1985. aasta sügisel võeti Teet Tibar Nõukogude sõjaväkke. Pärast seda ei tegutsenud Vennaskond mõnda aega aktiivselt. Trubetsky tegi koos Moses Herzogi (Rainer Jancisega) bändi Felis Ultramarinus ja laulis 1986–1988 J.M.K.E.s, mis tegutses nime all Vürst Trubetsky & J.M.K.E. Vennaskond andis 1986. aastal ainult ühe kontserdi, augustis Hagudi lähedal EÕMi Rebase rühmas koosseisus Trubetsky (laul), Mait Re (kitarr), Andres Aru (trummid).

7. aprillil 1987 tegi Vennaskond come backi. 15. aprillist 5. novembrini oli bändi nimi Vennaskond D. Selle nime all anti kokku neli kontserti koosseisus Trubetsky (laul), Anti Pathique (kitarr), Re (trummid). Basskitarri mängisid kontsertidel Martin Süvari (15. aprillil), Mati Pors (22. mail) ja Tom Kinkar (12. juulil ja 5. novembril). Hilissügisel mängiti ka mõned kontserdid taas Vennaskonna nime all, kus viiulit mängis Koidu Jürisoo (Koidu Tani-Jürisoo).

Vennaskonna 20. kontsert toimus 16. aprillil 1988 Tartus noortemajas Sõprus. Peale Vennaskonna esinesid veel näiteks Uus Selektsioon ja Ave Luna. Priidu Beier ja Matti Moguči esitasid oma luulet. Vennaskonna koosseis oli sel kontserdil Trubetsky (laul), Jüri Klyszejko (kitarr), Kinkar (basskitarr), Lomp (trummid). Andrus Lomp mängis Vennaskonnas trumme kuni 14. oktoobrini.

20. veebruarist 26. veebruarini 1989 käis Vennaskond koos ansambliga Jim Arrow & The Anachrones Soomes tuuril "Heimoveli '89", kus esineti viie kontserdiga Turus, Helsingis, Seinäjokis, Vaasas ja Helsingis. Peale Vennaskonna ja Jim Arrow & The Anachronesi esinesid kohalikud punkbändid. Trumme mängis sel tuuril Ivo Schenkenberg noorem. 10. märtsil Tallinnas Valguse baaris toimunud kontserdil mängis esimest korda Vennaskonnas trumme Kristjan Mäeots (Kotkas). 2. mail toimus kinos Sõprus Vennaskonna 50. kontsert. 6. augustil esines Vennaskond Soomes Turu lähedal aset leidnud rahvusvahelisel punkfestivalil, millest võttis osa umbes poolsada bändi. 1989. aastal mängis Vennaskonnas ka mitu viiuldajat, 1. aprillist 15. aprillini Ira Vatsel, 20. maist 14. juulini Ruth Saulski ja septembrist 1989 kuni 6. juunini 1990 Maarja Ora. 14. detsembril 1989 koos Metro Luminaliga Tallinnas antud kontserdil mängis esimest korda basskitarri Mait Vaik ja trumme Hindrek Heibre.

1990–1999
23. märtsist 6. juunini 1990 toimus kümnest kontserdist koosnenud Onu Bella ja Vennaskonna turnee, mida omavahel hakati nimetama "Kuldhamba ajastuks", kuna turnee mänedžeril Jaan Vaagil olid kõik hambad kullast. Kontserdid toimusid Kohtla-Nõmmel, Koerus, Rakveres, Jänedal, Järvakandis, Nõmmel, Haapsalus, Lihulas, Emmastes ja Tallinnas. Peale Onu Bella ja Vennaskonna kuulus truppi veel striptiisitar Maria, kes ennast igal kontserdil alasti võttis. 6. aprillil Haapsalu ja 7. aprillil Lihula kontsertidel esines koos Kuldhamba trupiga ka Aleksander Müller, kes oli kogu aeg purjus. Enamik "Kuldhamba ajastu" kontserte anti koosseisus Trubetsky (laul), Pathique (kitarr), Vaik (basskitarr), Heibre (trummid), mõnel kontserdil mängis viiulit Maarja Ora. Rakvere kontserdil liitus bändiga turneel security-mehena kaasas olnud Ülari Ollik (Mätas) akordionil. 18. detsembril toimus Tallinna 32. Keskkoolis Vennaskonna 80. kontsert, kus mängis esimest korda kitarri Allan Vainola.

1991. aasta algul läks kogu bänd mõneks ajaks Soome. Suvel ilmus Eestis Vennaskonna esimene album, kassett "Ltn. Schmidt'i pojad" ja detsembris Soomes 7-tolline singel "Girl In Black / Riga My Love". Teine täispikk album, Helsingis ja Kopenhaagenis lindistatud "Rockipiraadid" ilmus 2. septembril 1992. Ansambel naasis Eestisse 1993. aasta alguses. Aasta algul tegutses Vennaskond kontserte andmata koosseisus Trubetsky (laul), Vainola (kitarr), Pathique (kitarr), Max Sinister (basskitarr), Heibre (trummid). 20. veebruariks oli viimane välismaale jäänud liige – Mait Vaik – Eestis tagasi ja algas hoogne tegevus. Vahetunud oli trummar, trumme mängis nüüd Rainis Kingu, kes oli enne olnud ansamblites Punk T, Velikije Luki ja Audience. 20. märtsil lisandus koosseisu ka akordionimängija Ülari Ollik (Mätas). Kevadel ilmus Vennaskonna kolmas album, "Usk. Lootus. Armastus." Koos kassetiga anti
esmakordselt välja ka CD. Albumi pealt said väga populaarseteks laulud "Insener Garini hüperboloid" ja "Lili Marleen". 15. oktoobril toimus Tallinnas kinos Sõprus Vennaskonna 100. kontsert. Hilissügisel ilmus veel teinegi album "Vaenlane ei maga", mille sissemängimise ajaks leidis Trubetsky bändi viiuldaja, kelle nimeks sai Camille Camille. Camille esines koos Vennaskonnaga esimest korda 27. novembril. 4. detsembril Antsla kultuurimajas toimunud kontserdil mängis Vennaskonnas esimest korda Kaspar Jancis.

1994. aasta suvel ilmus Vennaskonna viies album, "Võluri tagasitulek". Albumil oli ka hitt "Pille-Riin". 10. oktoobril toimus Helsingis Kaivohuones Vennaskonna 125. kontsert parvlaeva Estonia katastroofis hukkunute mälestuseks. Samal kontserdil esinesid ka Kauko Röyhkä & Narttu jt. 23. oktoobril sai Vennaskond 10-aastaseks. Novembris käis bänd koos The Tuberkuloitediga tuuril "Eesti Tuur '94". 24. aprillil 1995 ilmus kuues album, "Inglid ja kangelased". CD-versiooni peal oli üks lugu, mida kassetil polnud: "Täna jälle me joome bensiini". 1. juulil toimus Haapsalu lossivaremetes üritusel "Treffpunkt" Vennaskonna 150. kontsert.

14. novembril 1996 hukkus autoõnnetuses Vennaskonna akordionist Ülari Ollik (Mätas).

3.–7. aprillil 1999 tegi Vennaskond turnee New Yorki, andes sealhulgas kontserdid rokiklubides Continental {koos bändidega Heal ja The Derogatories!}, Arlene Grocery ja CBGBs.

Alates 2000

24.–27. juunil 2004 oli Vennaskond Pariisi-turneel Tournée du Chat Noir, kaasa arvatud kontsert klubis À La Goguette. 16. juuni – 27. august 2005 andis Vennaskond 19 kontserti Eestis toimunud turneel Linnusetuur 2005 väga erinevates Eesti linnustes, lossides ja linnades. Külalisteks olid sellel turneel Les Diamants ning The Tuberkuloited. The Belka ning Alfonsis osalesid samuti, kuid ainult kahel kontserdil, mis toimusid 30. juunil Pärnus ning 5 juunil Viljandis. 19. mai – 15. juuli 2006 oli Vennaskonnal kavas teinegi linnuseturnee millel oli nimeks Linnusetuur 2006 ning millel oli kokku 12 kontserti. Koos Vennaskonnaga astusid lavale Ultramelanhool ja Mosquitos Ejaculadas. Veel oli laval ka moesõu, mille kollektsiooni oli valmis nikerdanud Liisa Soolepp.

Turneed 21. sajandil 
Soome-Saksa-Läti turnee 2002 23. juuli – 4. september 2002 (5 kontserti)
August  
285. 23. Äänekoski. Koosseis 281. 
286. 24. Raisio. Raision Tori. 
287. 24. Raisio. Raision Tori. 
288. 30. Berliin. Køpi. 
September 
289. 4. Riia. Depó (Valnu iela 32).
Eesti-Läti turnee 2004 "Eelkevad Kirde-Euroopas" – "Priekšpavasaris Ziemelaustrumi-Eiropa" 16. jaanuar – 24. aprill 2004 (14 kontserti; kaastegevad No Shame, The Flowers of Romance jt.)
Anarchy Tour 2004 11. juuni – 27. november 2004 (13 kontserti; kaastegevad Kleptomaan, Muscimol, Boogie Company, Dahling, Jim Arrow & The Anachrones {viimane jäi ära} jt)
Pariisi turnee 2004 "Tournée du Chat Noir" 24. juuni – 27. juuni 2004 (4 kontserti; kaastegev The Flowers of Romance)
Linnusetuur 2005 16. juuni – 27. august 2005 (19 kontserti; kaastegevad Les Diamants, The Tuberkuloited, The Belka & Alfonsis)
Anarchy Tour 2006 27. jaanuar – 25. veebruar 2006 (4 kontserti; kaastegevad Kosmikud, Jäääär jt.)
Meteoroloogiaturnee 2006 22. märts – 4. mai 2006 (8 kontserti)
Märts 
390. 22. Tallinn. Von Krahli Teater. Stephen Pearl Andrewsi sünnipäev (194). 
391. 23. Pärnu. Kuursaal. Rahvusvaheline meteoroloogiapäev. Peakontsert. Koosseis 388. 
392. 24. Tartu. Maailm (Rüütli 12). William Morrise sünnipäev (172). Trubetsky, Vainola, Angelica Awerianowa, Edinburgh, Re. 
393. 29. Tartu. Sadamateater. Lucy Lawlessi sünnipäev (38). Trubetsky, Vainola, Re, Strider, Kadakas. 
394. 30. Tallinn. Hiiu Pub. Gdański vabastamise päev (61). Trubetsky, Vainola, Strider, Awerianowa, Edinburgh, Kadakas. 
395. 31. Tallinn. Rockstars (Tatari 6). Pascini (Julius Mordecai Pincas) sünnipäev (121). Trubetsky, Vainola, Strider, Edinburgh, Re. 
Aprill 
396. 15. Kehra. Anija Valla Kultuuri- ja Spordikeskus. George Engeli sünnipäev (170). Koosseis 388. 
Mai 
397. 4. Tallinn. Vana Raadiomaja. R2 Live. Roger Paoni sünnipäev (87). Koosseis 394.
Linnusetuur 2006 19. mai – 15. juuli 2006 (12 kontserti; kaastegevad Ultramelanhool & Mosquitos Ejaculadas)
Turnee Kosmosesügis 2006 26. august – 29. detsember 2006 (13 kontserti; kaastegevad Dow Jones Crash, Dirty Diana, Gang Bang Café, Holik, Dogdays, Rosy Dream & The Flowers of Romance)
Lee Harvey Oswald Come Back Tour! 24. november 2007 – 2. veebruar 2008 (? kontserti; kaastegev The Creep)

Diskograafia

Albumid
 "Ltn. Schmidt'i pojad" (1991, MC, Vennaskond) / (2015, LP 12", Mumm Records)
 "Rockpiraadid" (1992, MC, Theka) / (2014, LP 12", Meediafoto OÜ)
 "Usk. Lootus. Armastus" (1993, MC, CD, EHL Trading/Vennaskond) 
 "Vaenlane ei maga" (1993, MC, Vennaskond) / (2014, 2LP 12", Meediafoto OÜ)
 "Võluri tagasitulek" (1994, MC, Vennaskond) / (2014, LP 12", Mumm Records)
 "Inglid ja kangelased" (1995, MC, CD, Vennaskond) / (2020, LP, Album, TP, Red, Mumm Records)
 "Mina ja George" (1996, MC, CD, Vennaskond/Harley Davidson) 
 "Reis Kuule" (1997, MC, CD, Vennaskond) 
 "Warszawianka" (1999, MC, CD, HyperElwood) 
 "Pirita Live" (1999, CD, Fucking Cunt Records) 
 "Ma armastan Ameerikat" (2001, MC, CD, DayDream *Productions/Kaljukotkas) 
 "News from Nowhere" (2001, MC, CD, Kaljukotkas/DayDream) 
 "Subway" (2003, CD, Vennaskond)
 "Anarhia agentuur" (2011, CD, Elwood)
 "Linn süütab tuled" (2014, CD, Vennaskond)
 "For Anarchists Resistance" [Must] (2016, CD)
 "For Anarchists Resistance" [Punane] (2016, CD)
 "Pyrates of the Baltic" (2020, LP, Mumm Records)

Singlid 

 "Girl In Black / Riga My Love" (1991, vinüülsingel, Vennaskond)
 "Helsinki" (2013, Vennaskond)
 "Kaarlinna õhtud" (2013, Vennaskond)

Vennaskonna kogumikud 

 "Insener Garini hüperboloid" (1999, MC, kogumik, Vennaskond) / (2016, LP 12", Mumm Records)
 "Priima" (1999, 2MC, 2CD, kogumik, HyperElwood)
 "Rigas kaos" (2005, vinüül, LP, Līgo, kogumik, Vennaskond)

Vennaskond kogumikel 

 "Minu kodu on mu kindlus" kogumikul "Rock Collection" (Kooperatiiv "Kuldnokk", 1989, MC) 
 "Jumal kaitse kuningat" kogumikul "Young Rockers" (Kooperatiiv "Kuldnokk", 1989, MC) 
 "Oleks minu olemine" kogumikul "Young Rockers" (Kooperatiiv "Kuldnokk", 1989, MC) 
 "Ootame sind Pimedusemaal" kogumikul "Rock Collection" (Kooperatiiv "Kuldnokk", 1989, MC) 
 "Segan suhkrut malbelt tassis" kogumikul "Rock Collection II" (Kooperatiiv "Kuldnokk", 1990, MC) 
 "Ma armastan Ameerikat" kogumikul "Rock Collection II" (Kooperatiiv "Kuldnokk", 1990, MC) 
 "Girl In Black" kogumikul "Balts Bite Back!" (Stupido Twins Records/Zona Records, 1993, MC, CD) 
 "Insener Garini hüperboloid" kogumikul "Rock. Pop a l’Est/Rock. Pop In the East" (Radio France Internationale, 1996, 2CD) 
 "Valguse võimendamine ergutatud kiirguse abil" kogumikul "Rock. Pop a l’Est/Rock. Pop In the East" (Radio France Internationale, 1996, 2CD) 
 "Insener Garini hüperboloid" kogumikul "Europodium. Top Of the European Pops" (RFI Musique, 1997, CD) 
 "Valguse võimendamine ergutatud kiirguse abil" kogumikul "Europodium. Top Of the European Pops" (RFI Musique, 1997, CD) 
 "Kosmosesügis" kogumikul "Europodium. Top Of the European Pops" (RFI Musique, 1997, CD) 
 "Musta lipu valguses" kogumikul "25 kuldset lööklaulu. 1. osa" (Mätta Fond, 1998, MC) 
 "Kätes rool" kogumikul "Kukerpillid. Pojad on mul õige naksid" (Kukerpillid, 2002, 2CD) 
 "Euroopa hümn" kogumikul "Kevadhitt 2003" (Top Ten, 2003, CD)

Filmograafia 

"Vennaskond. Millennium" (režissöör Tõnu Trubetsky, 1998, VHS, 90 min., Faama Film/Eesti Tõsielufilm/Trubetsky Pictures) (Film oli esindatud Soome filmifestivalil Pirkanmaan Viro-Viikko 10.–17.10.1999.) 
"Vennaskond. Ma armastan Ameerikat" (režissöör Tõnu Trubetsky, 2001, VHS, 140 min, DayDream Productions/Kaljukotkas/Trubetsky Pictures), 
"Vennaskond. Sügis Ida-Euroopas" (režissöör Tõnu Trubetsky, 2004, 2DVD, 185 min, Vennaskond/DayDream/Trubetsky Pictures).
"Vennaskond. New York" (režissöör Tõnu Trubetsky, 2006, DVD, 140 min, Trubetsky Pictures).

Viited

Välislingid 

Vennaskond Facebookis

Vennaskond Eesti Ansamblite Andmebaasis
Vennaskond MySpace'is
Vennaskond Last Fm-is
Vennaskond Wazzaas
Vennaskonna CV
Vennaskond seikles New Yorgis
Neatkarīgās mūzikas festivāls «Putnudiena 2004». 1. sērija (fotod, vajutada: nākamā bilde)
Linnusetuur 2005
Vennaskond. Millennium
Vennaskond. New York
Vennaskond. Sügis Ida-Euroopas
Vennaskond. Rīgas Kaos
Mart Niineste: Ven-nas-kond! Ven-nas-kond! Eesti Päevaleht, 18. oktoober 2008

 
Eesti ansamblid
Eesti rock-ansamblid
Eesti punkansamblid